Eemeli Suomi

**Eemeli Suomi** (s. 4. joulukuuta 1995 Tampere) on suomalainen jääkiekkoilija, joka edustaa Ruotsin SHL-liigan Växjö Lakersia. Hän on pelipaikaltaan vasen laitahyökkääjä, mutta osaa pelata myös keskellä.

## Ura
### Seuraura
Suomi syntyi Tampereella, mutta hän vietti lapsuutensa ja nuoruutensa Lempäälän Sääksjärvellä. Suomi vietti kuitenkin kaikki juniorivuotensa Tampereen Ilveksessä. Hän oli kaudella 2011–2012 seuran C-nuorten paras pistemies ja syöttäjä sekä SM-karsinnoissa tehoilla 6+11=17, SM-sarjan runkosarjassa tehoilla 22+41=63 että pudotuspeleissä tehoilla 3+10=13. Suomi sijoittui runkosarjan pistepörssissä kolmanneksi. Kaudella 2012–2013 hän toimi Ilveksen B-nuorten varakapteenina. 

Kaudella 2014–2015 Suomi rikkoi A-nuorten SM-liigan kaikkien aikojen yhden kauden runkosarjan piste- ja syöttöennätyksen tehoilla 19+60=79. Hän rikkoi HIFK:n Matias Lopin kaudella 2000–2001 tekemän syöttöennätyksen (50) 28. tammikuuta 2015 tehtyään neljä syöttöpistettä Jokereita vastaan ohittaen Lopin kolmella syöttöpisteellä. Suomi 

teki yhtä monta syöttöpistettä myös seuraavassa ottelussa. Suomi valittiin A-nuorten SM-liigan tammikuun kuukauden pelaajaksi. HIFK:n Ville Viitaluoman kaudella 2000–2001 tekemä piste-ennätys (77) rikkoutui runkosarjan toiseksi viimeisellä kierroksella 21. helmikuuta 2015 Kalevan Palloa vastaan, kun Suomi teki ottelussa tehot 1+1=2. Hän oli myös kevään 2015 pudotuspeleissä Ilveksen paras pistemies ja syöttäjä tehoilla 4+10=14 ja voitti myös joukkueen sisäisen tehotilaston lukemalla +5. Hänet palkittiin kauden päätteeksi pistepörssivoitostaan Kari Jalonen -palkinnolla ja valittiin A-nuorten SM-liigan ensimmäiseen tähdistökentälliseen.

Toukokuussa 2015 Suomi teki kaksivuotisen SM-liigasopimuksen Ilveksen kanssa. Hän teki liigadebyyttinsä runkosarjan toisella kierroksella 12. syyskuuta 2015 Vaasan Sportia vastaan. Suomi merkittiin Ilveksen kolmosketjun vasempaan laitaan Joonas Riekkisen ja Markus Jokisen viereen. Hän sai ottelussa jääaikaa 8.50 minuuttia. Liigauransa avausmaalin hän teki neljännessä ottelussaan 23. syyskuuta 2015 Hämeenlinnan Pallokerhoa vastaan. Mika Arvaja valitsi Suomen ottelun Alumnien tähtien ykköstähdeksi. Hänen tulokaskautensa toi kaikkiaan 55 runkosarjaottelussa tehot 4+10=14. Suomi pelasi kauden aikana miesten pelejä myös yhden ottelun verran lainalla Mestis-joukkue Lempäälän Kisassa. Hän vahvisti kauden aikana myös Ilveksen A-nuoria, joissa Suomi voitti kauden päätteeksi Suomen-mestaruuden. Tammikuussa 2017 hän teki seuran kanssa kaksivuotisen jatkosopimuksen.

Kaudella 2017–2018 Suomi teki läpimurtonsa SM-liigassa ja oli Ilveksen neljänneksi paras pistemies tehoilla 17+23=40. Maaliskuussa 2018 hänen sopimustaan joukkueen kanssa jatkettiin kahdella vuodella kevääseen 2021 saakka. Kaudeksi 2018–2019 Suomi nimettiin Ilveksen kapteeniksi. Lokakuussa 2018 hän joutui yli kuukaudeksi sivuun, kun Pelicansin Mikko Kousa taklasi Suomea pään seudulle. Kousalle tuomittiin teostaan neljän ottelun pelikielto. Suomi pelasi lopulta 49 runkosarjaottelua ja oli Ilveksen toiseksi paras maalintekijä ja kolmanneksi paras pistemies tehoilla 18+21=39. Runkosarjan toiseksi viimeisellä kierroksella 12. maaliskuuta 2019 vieraissa Porin Ässiä vastaan hän teki liigauransa ensimmäisen kypärätempun. Veli-Pekka Ketola valitsi Suomen ottelun Alumnien tähtien ykköstähdeksi. Pudotuspeleissä hän voitti joukkueen sisäisen tehotilaston lukemalla +2.

Suomi nousi kaudella 2019–2020 SM-liigan eliittiin ja sijoittui tehoilla 26+31=57 koko SM-liigan pistepörssissä toiseksi edellään vain Lukon Justin Danforth. Suomi voitti myös Ilveksen sisäisen tehotilaston lukemalla +23. Hänet valittiin kauden päätteeksi SM-liigan tähdistökentälliseen. Kaudella 2020–2021 Suomi voitti Ilveksen sisäisen piste- ja syöttöpörssin tehoilla 11+36=47, joilla hän jakoi koko SM-liigan pistepörssin kuudennen sijan Pelicansin Hannes Björnisen kanssa. Pudotuspeleissä Suomi jakoi tehoilla 2+2=4 joukkueensa sisäisen pistepörssin voiton Eetu Päkkilän kanssa. Joulukuussa 2020 hän teki Ilveksen kanssa vuoden mittaisen jatkosopimuksen.

Kaudella 2021–2022 Suomi oli tehoilla 19+30=49 Ilveksen paras pistemies ja hän jakoi joukkueen sisäisen syöttöpörssin voiton Petri Kontiolan kanssa. Suomi sijoittui koko SM-liigan pistepörssissä viidenneksi. Pudotuspeleissä hän jakoi tehoilla 4+5=9 Ilveksen sisäisen pistepörssin voiton Henrik Haapalan kanssa. Suomen maaleista kaksi oli voittomaaleja. Pronssiottelussa 24. huhtikuuta 2022 KooKoota vastaan hän teki joukkueen 3–2-voittoon päättyneen ottelun voittomaalin, joka ratkaisi Ilvekselle SM-pronssia ja ensimmäisen mitalin 21 vuoteen. Maaliskuussa 2022 Suomi teki seuran kanssa vuoden mittaisen jatkosopimuksen.

Suomi valittiin kaudella 2022–2023 SM-liigan marraskuun kuukauden pelaajaksi. Jatkoaika.com-verkkolehden toimittaja Patrik Oksasen mukaan hänen kautensa osoittautui kuitenkin vaikeaksi ja rikkonaiseksi, sillä Suomi pelasi runkosarjassa vain 46 ottelua tehden niissä kuitenkin kohtalaiset 36 tehopistettä. Hän voitti kauden päätteeksi SM-pronssia. Helmikuussa 2023 Suomi teki Ilveksen kanssa kaksivuotisen jatkosopimuksen. 

Ennen kautta 2023–2024 Suomi ilmoitti luopuvansa Ilveksen kapteenin roolista omasta tahdostaan. Hän oli ollut kapteeni vuodesta 2018 lähtien. Ilves nimesi Suomen varakapteeniksi ja uudeksi kapteenikseen puolustaja Niklas Frimanin. Suomi valittiin SM-liigan marraskuun kuukauden pelaajaksi. Hän teki lopulta SM-liigan yhden kauden piste-ennätyksensä tehoilla 21+38=59. Hän sijoittui koko liigan pistepörssissä kolmanneksi edellään vain joukkuetoveri Oula Palve ja JYPin Jerry Turkulainen. Suomi oli myös Ilveksen paras maalintekijä.

Syyskuussa 2024 SM-liigan kapteenit äänestivät *[[Ilta-Sanomat|Ilta-Sanomien]]* järjestämässä kyselyssä Suomen koko SM-liigan parhaaksi pelaajaksi, kun viiden seuran kapteenia nimesivät hänet. Kaudella 2024–2025 Suomi kärsi kuitenkin kolmesta eri vammasta samassa jalassa. Hän teki runkosarjassa 43 ottelussa tehot 16+24=40, joilla Suomi oli Ilveksen kolmanneksi paras pistemies. Hän joutui sivuun runkosarjan lopulla, palasi kaukaloihin kesken välieräsarjan ja pelasi pudotuspeleissä kauden viisi viimeistä ottelua. Suomi voitti kauden päätteeksi SM-pronssia. Mestarien liigassa hän oli Ilveksen paras maalintekijä ja jakoi sisäisen pistepörssin voiton Daniel Gazdan kanssa tehtyään neljässä ottelussa tehot 3+3=6.

Kaudeksi 2025–2026 Suomi siirtyi kolmivuotisella sopimuksella Ruotsiin SHL-joukkue Växjö Lakersiin.

### Maajoukkueura
Suomi on pelannut Suomen A-maajoukkueessa 33 ottelua tehopistein 6+7=13. Hän teki A-maajoukkuedebyyttinsä Euro Hockey Challengessa 5. huhtikuuta 2018 Turun Marli Areenassa Valko-Venäjää vastaan. Suomi merkittiin Suomen kolmosketjun vasempaan laitaan kahden muun debytantin, hänen kanssaan Ilveksessä pelanneiden Sami Sandellin ja Ville Meskasen viereen. Suomi teki ottelussa myös ensimmäisen A-maajoukkuemaalinsa. Hän putosi viimeisten joukossa Suomen lopullisesta MM-joukkueesta sekä vuoden 2021 että vuoden 2024 turnaukseen.

## Muuta

Suomi pelaa myös Rullakiekon SM-liigaa Team Haipin joukkueessa. Hän edusti Suomea myös rullakiekon MM-kilpailuissa vuonna 2017, jolloin Suomi voitti hopeaa. Hän sijoittui turnauksen pistepörssissä kolmanneksi tehoilla 4+12=16.

Suomen itsenäisyyspäivänaattona 5. joulukuuta 2017, *[[Suomi 100]]*-teemaisessa ottelussa Rauman Lukkoa vastaan Suomi sai sukunimensä mukaisesti poikkeusluvan käyttää pelinumeroa 100. Hän on myös voittanut OnePlus 7T-puhelimen Liigan OnePlus yleisön suosikki-äänestyksestä. Yleisö äänesti hänet yleisön suosikiksi vuoden 2019 marraskuussa.

Suomen isoveli Roope on pelannut jääkiekkoa hyökkääjänä alemmissa sarjoissa.

## Tilastot

## Lähteet
*
*
*

### Viitteet